Ο ιατρικός τουρισμός ως μοχλός ανάπτυξης της οικονομίας στην περιφέρεια Θεσσαλίας
Authors: Γιαννακέ Γεωργία 
Published: November 2023

Ο ιατρικός τουρισμός αποτελεί μια από τις πλέον ανταγωνιστικές, ανερχόμενες και κερδοφόρες αγορές διεθνώς. Σκοπός της διδακτορικής διατριβής είναι η διερεύνηση των υπηρεσιών ιατρικού τουρισμού και οι προοπτικές ανάπτυξης του στην Περιφέρεια Θεσσαλίας. Ειδικότερα, το ερευνητικό ενδιαφέρον εστιάζεται στις απόψεις των επαγγελματιών όλων των δομών υγείας, κοινωνικής φροντίδας και τουρισμού της Περιφέρειας Θεσσαλίας σχετικά με την ανάπτυξη του ιατρικού τουρισμού. Διεξήχθη συγχρονική μελέτη μέσω στρωματοποιημένης δειγματοληψίας σε δομές υγείας, κοινωνικής φροντίδας και ξενοδοχειακές μονάδες (>4 αστέρων) της Περιφέρειας Θεσσαλίας, από τον Μάϊο 2020 έως και τον Δεκέμβριο 2021. Το αυτοσυμπληρούμενο ερωτηματολόγιο περιλάμβανε ερωτήσεις σχετικές με τη δραστηριοποίηση και τις πολιτικές ενίσχυσης του ιατρικού τουρισμού. Πραγματοποιήθηκε περιγραφική, επαγωγική στατιστική και οικονομετρική ανάλυση. Το τελικό δείγμα της έρευνας ανήλθε σε 247 ερωτηματολόγια, 133 από δομές υγείας και 114 από ξενοδοχειακές μονάδες. Από την ανάλυση των δεδομένων προέκυψε ότι 40% των ιδιωτικών μονάδων υγείας ασχολούνται με τον ιατρικό τουρισμό, σε σύγκριση με το 20% των κέντρων αποκατάστασης, το 10% των δημοσίων νοσοκομείων όπως και των ξενοδοχείων. Οι μονάδες φροντίδας ηλικιωμένων δεν ασχολούνται με τον ιατρικό τουρισμό. Η αιμοκάθαρση, οι ορθοπεδικές υπηρεσίες, η ογκολογία και η γυναικολογία αναφέρθηκαν ως ειδικότητες που προσελκύουν ιατρικούς τουρίστες. Άνω του 45% των συμμετεχόντων των κέντρων αποκατάστασης και των ιδιωτικών μονάδων υγείας θεωρεί ότι το προσωπικό τους είναι εκπαιδευμένο για την παροχή υπηρεσιών ιατρικού τουρισμού, σε σύγκριση με το 24% των δημοσίων νοσοκομείων και 28,3% των ξενοδοχείων. Οι μονάδες φροντίδας ηλικιωμένων θεωρούν ότι το προσωπικό τους δεν είναι εκπαιδευμένο. Τα στελέχη των δημόσιων νοσοκομείων (88,9%), των ιδιωτικών μονάδων υγείας (81,5%), των κέντρων αποκατάστασης (70,6%), των μονάδων φροντίδας ηλικιωμένων (79,2%) και των ξενοδοχείων (57,9%) πιστεύουν ότι η προσέλκυση ιατρικών τουριστών αποτελεί κερδοφόρα επένδυση για τη μονάδα. Η πλειονότητα των συμμετεχόντων (80%) πιστεύει ότι ο ιατρικός τουρισμός μπορεί να συμβάλει θετικά στην οικονομική ανάπτυξη της περιοχής, ωστόσο επέδειξαν μέτρια αισιοδοξία όσον αφορά τη μελλοντική του ανάπτυξη. Οι συμμετέχοντες που αναγνωρίζουν τις θετικές επιπτώσεις της επέκτασης του ιατρικού τουρισμού στην οικονομική ανάπτυξη, υιοθετούν επίσης πιο ευνοϊκή στάση απέναντι στις επενδύσεις ιατρικού τουρισμού. Οι συμμετέχοντες συμφωνούν ότι οι φορείς που θα συνέβαλαν στην προώθηση του ιατρικού τουρισμού είναι το Υπουργείο Υγείας, τα Συναρμόδια Υπουργεία και οι Σχετικοί Σύνδεσμοι/Ενώσεις. Επίσης, ως πολιτικές που θα ενίσχυαν τη δράση του ιατρικού τουρισμού αναφέρθηκαν οι φοροαπαλλαγές, οι επενδύσεις σε εγκαταστάσεις, η χρηματοδότηση δράσεων, η συνεργασία με τράπεζες και τα εκπαιδευτικά σεμινάρια. Ο ιατρικός τουρισμός στην Περιφέρεια Θεσσαλίας δεν έχει αναπτυχθεί όσο θα έπρεπε, παρά το γεγονός ότι θα μπορούσε να αποτελέσει μοχλό ανάπτυξης, αν ληφθούν πολιτικές που θα τον ενισχύσουν και θα τον προωθήσουν ως μορφή τουρισμού, μέρους της γενικότερης αναπτυξιακής τουριστικής πολιτικής της χώρας.